Document ID: /roh_data/filtered/fineweb-2-filterrobots_roh.jsonl.gz/53913

Grosser Rat
Cussegl grond
Gran Consiglio
Il schaner 2023 è la publicitad vegnida a savair da l'existenza d'in monument emblidà, ch'ils naziunalsocialists avevan plazzà sin il santeri Daleu a Cuira. Las retschertgas dad SRF han mussà ch'i sa tracta d'in mausoleum per schuldads tudestgs ch'èn morts en Svizra durant l'Emprima Guerra mundiala. Quest mausoleum è vegnì installà l'onn 1938 cun il consentiment da las autoritads localas e renovà l'onn 1955 – pia ditg suenter la Segunda Guerra mundiala.
Cumpareglià cun las duas guerras mundialas sezzas è l'epoca tranter las guerras mundialas – cun excepziun d'intginas lavurs preliminaras – betg anc elavurada sistematicamain en la perscrutaziun istorica en il Grischun. Il mausoleum naziunalsocialistic (rescuvrì) sin il santeri Daleu a Cuira è dentant mo in da numerus indicaturs che mussan, ch'il faschissem ed il naziunalsocialissem han laschà enavos fastizs en noss chantun e ch'i existivan tensiuns tranter resistenza e simpatias. Ulteriurs puncts – d'ina glista betg cumpletta – pon vegnir menziunads:
Cun sia incarica d'elavurar las mesiras repressivas per motivs da provediment ha la Regenza grischuna mussà ch'in tal project po vegnir realisà en moda exemplarica. Pervia da l'impurtanza dal temp tranter las guerras e pervia da l'effect che tscherts eveniments han fin en noss temp dad oz, para in'elavuraziun istorica dad esser inditgada.
Las sutsegnadras ed ils sutsegnaders dumondan perquai la Regenza, sch'ella è pronta:
Cuira, ils 15 da favrer 2023
Hofmann, Schneider, Danuser (Cuira), Atanes, Bachmann, Bardill, Baselgia, Biert, Bischof, Bleuler-Jenny, Cahenzli-Philipp (Vaz Sut), Dietrich, Furger, Gansner, Gartmann-Albin, Gredig, Hoch, Kreiliger, Mani, Mazzetta, Müller, Nicolay, Pajic, Perl, Preisig, Rettich, Righetti, Rusch Nigg, Rutishauser, Spagnolatti, von Ballmoos, Zaugg-Ettlin
Sin il santeri municipal Daleu a Cuira sa chatta in monument da fossa resp. in crap commemorativ, che regorda als schuldads tudestgs ch'eran internads durant l'Emprima Guerra mundiala en il Grischun e ch'èn morts qua. Il crap è vegnì installà l'onn 1938 dal «Volksbund Deutsche Kriegsgräberfürsorge». Da quel temp era quai in'organisaziun da caracter naziunalsocialistic, che ha instrumentalisà la commemoraziun dals defuncts da l'Emprima Guerra mundiala per derasar sia ideologia politica. Entant che circuls spezialisads savevan gia daditg che quest crap exista, è ina vasta publicitad vegnida infurmada en chaussa il schaner 2023 tras in rapport da Radio e televisiun svizra. Il rapport ha gì ina gronda resonanza ed ha procurà per discussiuns davart la dumonda, co ch'il crap duai vegnir tractà en l'avegnir. Savens è er vegnì exprimì il basegn d'analisar istoricamain la tematica.
Tar la dumonda 1: La Regenza è pronta da prender – ensemen cun la citad da Cuira – l'iniziativa per mantegnair e per contextualisar il crap commemorativ sin il santeri Daleu, per infurmar e per sensibilisar la populaziun.
Tar la dumonda 2: La Regenza beneventa iniziativas da perscrutaziun che gidan ad approfundar la chapientscha istorica dal temp da las duas guerras mundialas en il Grischun sco er da las relaziuns socialas e politicas da quella giada. Legraivlamain èn vegnidas publitgadas dacurt pliras contribuziuns che han perscrutà il temp da la Segunda Guerra mundiala, las activitads da la «Nationalsozialistische Deutsche Arbeiterpartei» (NSDAP) en il Grischun en general, l'assassinat dal manader da la gruppa svizra da la NSDAP Wilhelm Gustloff en spezial sco er l'istorgia da la Holzverzuckerungs-AG. Avant che pudair formular ina incarica da perscrutaziun concreta, èsi perquai impurtant d'eruir pli detagliadamain il stadi actual da la perscrutaziun e d'identifitgar largias da perscrutaziun existentas. Perquai planisescha la Regenza da surdar ina incumbensa per realisar in project da retschertga correspundent, quai cun la finamira d'elavurar ina bibliografia extendida da la litteratura da perscrutaziun relevanta sco er d'identifitgar ils giavischs da perscrutaziun existents. Actualmain ha er il deputà Tino Schneider drizzà ina incumbensa concernent la «analisa da l'istorgia dal faschissem e dal naziunalsocialissem en il chantun Grischun» a la Regenza. Questa incumbensa metta il focus sin il temp avant il cumenzament da la Segunda Guerra mundiala. Perquai fai senn da resguardar tuttas duas intervenziuns en il project da retschertga. Sin basa da quai è la Regenza pronta da surdar l'incumbensa per realisar projects da perscrutaziun concrets.
26 d'avrigl 2023